钦定古今图书集成/历象汇编/庶征典/第122卷 > 《管窥辑要》 > 隋
## 钦定古今图书集成/历象汇编/庶征典/第122卷 > 《管窥辑要》 > 隋

====文帝开皇十三年连云山鸣====按《隋书文帝本纪》，不载　按《北史慕容绍宗传》：“绍宗
子三藏，隋开皇元年授吴州刺史，后迁廓州。十三年，
州界连云山响称万岁者三，诏颁郡国，仍遣使醮山
所。其日景云浮于上，雉兔驯坛侧。使还以闻，上大悦，
改封河内县男。”

### 仁寿三年梁州就谷山崩

按《隋书文帝本纪》不载。　按《五行志》：三年梁州就谷
山崩。《洪范五行传》曰：“崩，散落背叛不事上之类也。”梁
州为汉地，明年汉王谅举兵反。

### 炀帝大业七年底柱山崩

按：《隋书炀帝本纪》：“大业七年冬十月乙卯，底柱山崩。”

按《五行志》：“大业七年，砥柱山崩，壅河逆流数十里。”

刘向《洪范五行传》曰：“山者，君之象，水者，阴之表，人之
类也。天戒若曰，君人拥威重，将崩坏，百姓不得其所。”
时帝兴辽东之师，百姓不堪其役，四海怨叛。帝不能
悟，卒以灭亡。